ሓንቲ ካብ ሸቶታት ሪያል ማድሪድ መን ኣመዝጊብዋ?
ላ ሊጋ ማድሪድ 2 ሰቪያ 1
ብ መዛኑኣ ብሓንቲ ጸወታ ድሒራ ዝቐነየት ሪያል ማድሪድ ብቕድሚ ትማሊ ረቡዕ ኣንጻር ሰቪያ ተጻዊታ። ኣብቲ ግጥም ማድሪድ 2ብ1 ተዓዊታ ብምውጻኣ ንዝጸንሐ ናይ ነጥቢ ፍልልይ ናብ ኣርባዕተ ክብ ብምባል መሪሕነት ላ ሊጋ ኣደልዲላ። ማድሪድ ኣብ ልዕሊ ሰቭያ ዘመዝገበቶ ዓወት ግን ፍጹም ምሉእ ኣይነበረን። እዚ ዝኾነሉ፡ ኣብታ ግጥም ሓንቲ ሸቶ ዘመዝገበ ኣጥቀዓይ ጀምስ ሮድሪገዝ ኣብ እግሩ ብዝወረዶ መጉዳእቲ ካብ ሜዳ ተቐይሩ ብምውጽኡ እዩ። ብተወሳኺ ተኻላኻላይ ሰርጆ ራሞስ እናሓንከሰ ካብ ሚዳ ክወጽእ ከሎ ናይ ጸጋማይ ክንፊ ተኻላኻላይ ብራዚላዊ ማርሴሎ ድማ ሓምሸይቲ ናይ ስምዕታ ካርድ ብምርኣዩ (ብጫ ብምውህላሉ) ካብ ዝመጽእ ግጥም ክቦኽሩ ዝለዓለ ተኽእሎ ተኸሲቱ ብምህላዉ። በዚ ከኣ ጽባሕ ቀዳም ግጥም ደርቢ ኣንጻር ኣትለቲኮ ማድሪድ ዝጽበያ ሪያል ማድሪድ፡ ወሰንቲ ንዝኾኑ ተጻወትቲ ማርሴሎ፡ ሮድሪገዝን ምናልባት’ውን ራሞስ ክትከስሮም እያ። ይኹን እምበር ዝተበየነሉ መቕጻዕቲ ኣብ ምፍጻም ዝጸንሐ ሮናልዶ ክምለስ ብምዃኑ፡ ኣሰልጣኒ ካርሎ ኣንቸሎቲ መጠናዊ እፎይታ ረኺቡ’ሎ።
ጀምስ ሮድሪገዝ